ফজল শাহাবুদ্দীন সবসময় আনন্দের মাঝে থাকতে ভালোবাসতেন। তিনি বলতেন, ‘যতোদিন বেঁচে আছো, ততোদিন আনন্দ করে যাও’। তিনি বিশ্বাস করতেন, সুখের আয়ু ক্ষণকাল, আর কষ্টের পরিধি দীর্ঘতর। পাশের মানুষগুলোকে কবিতায়, হাসিতে, কৌতুকে মাতিয়ে রাখতে জুড়ি ছিল না তাঁর। তিনি দুষ্টুমি করে একেক জনকে একেক নামে ডাকতেন। ইচ্ছে করে নাম ভুলে যাবার অভিনয় করতেন। চিরচেনা মানুষটিকে হঠাৎ যখন তিনি জিজ্ঞেস করতেন, ‘এ্যাই তোমার নাম কি?’ তখন সে লোকটির সাথে সাথে উপস্থিত সকলেই চমকে উঠতেন। একদিন তার অফিসে একলোক এসে জানতে চাইলেন,‘আপনার ছেলেমেয়ে ক’টি?’ ফজল ভাই অবলীলায় বললেন, ‘দুটি’। আমরা তো অবাক। সজল আরেফিন মিটিমিটি হাসছেন।